Ministrul ungar de Externe, Péter Szijjártó, a transmis un avertisment puternic împotriva trimiterii trupelor NATO în Ucraina. Acesta a declarat că o astfel de acțiune ar putea crește riscul unui Al Treilea Război Mondial.
Declarațiile au fost făcute în cadrul unui interviu acordat agenției de stat TASS, în care Ungaria a deschis ușile pentru vizitatorii ruși.
Ministrul ungar de Externe, despre războiul din Ucraina
"Riscul terifiant al unui al treilea război mondial se apropie", a declarat ministrul de externe Péter Szijjártó în interviul publicat miercuri. "Prin urmare, vom face întotdeauna apel la toţi aliaţii şi colegii noştri să se abţină de la orice acţiuni sau declaraţii care ar putea aduce mai aproape riscul unui război mondial", a asigurat el.
Comentariile lui Szijjártó vin după ce președintele francez Emmanuel Macron a declarat luna trecută că prezența trupelor terestre occidentale în Ucraina nu ar trebui "exclusă". Comentariile au stârnit panică și au fost ținta unor reacții de respingere imediată din partea majorității aliaților NATO – deși nu toți liderii europeni au condamnat mesajul său.
"Cuvintele contează", a comentat Szijjártó pentru TASS. "Când vine vorba de posibilitatea de a trimite trupe în Ucraina, în numele unor state membre NATO, este cu adevărat periculos, pentru că nu vrem să ne confruntăm cu o ameninţare", a spus el.
Budapesta a rămas mai aproape de Moscova decât orice alt membru al Uniunii Europene sau al NATO, Ungaria opunându-se în mod repetat trimiterii de bani și arme suplimentare către Kiev.
Premierul ungar Viktor Orbán a menținut contactul cu președintele rus Vladimir Putin după invazia pe scară largă a Ucrainei de către Rusia în urmă cu doi ani, felicitându-l chiar pe Putin pentru câștigarea alegerilor de luna trecută, care au fost considerate în general ca fiind fraudate de majoritatea democrațiilor occidentale.
Péter Szijjártó a dat asigurări că Ungaria îşi menţine deschise canalele de comunicare cu Rusia, adăugând că Putin şi Orbán pot "purta discuţii în orice moment" dacă "este nevoie să interacţioneze unul cu celălalt".
Budapesta îi invită pe ruși să vină în Ungaria cu vize Schengen
În plus, în interviu, Péter Szijjártó a mai declarat că Ungaria nu creează obstacole pentru cetățenii ruși și i-a invitat să viziteze țara fără restricții.
"Noi eliberăm vize pentru călătorii ruşi fără probleme. Nu am schimbat metodologia de eliberare a vizelor", a spus el, subliniind că în Ungaria "nu există nicio discriminare împotriva cetăţenilor ruşi în această privinţă". Potrivit ministrului, ţara "salută toţi vizitatorii şi turiştii, indiferent de unde provin".
Szijjártó a subliniat că Ungaria salută toți vizitatorii și turiștii, indiferent de originea lor, și a adăugat că țara are o tradiție îndelungată de a primi oaspeți ruși în diferite domenii, inclusiv sănătate, turism, sport și conferințe.
"Nu avem absolut nimic împotrivă, aşa că, bineînţeles, ruşii sunt bineveniţi", a spus şeful diplomaţiei de la Budapesta.